Jaakko Syrjä

Jaakko Johannes Syrjä (7. maaliskuuta 1926 Pälkäne – 22. toukokuuta 2022 Ylöjärvi) oli suomalainen kirjailija ja kustannustoimittaja.

Ura
Syrjän vanhemmat olivat maanviljelijä, karjakauppias Juho Nestori Syrjä ja Martta Syrjä o.s. Niemiö. Syrjän ollessa seitsemänvuotias perhe muutti Juupajoelle. Käytyään kansakoulun Syrjä muutti sota-aikana Tampereelle ja työskenteli Lokomolla varastoapulaisena ja jyrsijäoppilaana, sitten kenkätehtaalla varastoapulaisena ja vuodesta 1947 lähtien palomiehenä. 

Vuonna 1953 Syrjä voitti Tampereen kaupunginkirjaston kirjoituskilpailun novellillaan ”Sinne tuli karhu”. Voittonsa jälkeen Syrjästä tuli kirjastonjohtaja Mikko Mäkelän vetämän kirjallisen piirin jäsen, ja hän tutustui tällöin myös kirjailija Väinö Linnaan, josta tuli hänen pitkäaikainen ystävänsä. Syrjän esikoisromaani Lumpeenkylässä syntyi Linnalta ja Mäkelän piiristä saatujen vaikutteiden perusteella. Syrjä käytti myös Alex Matsonin kirjaa Romaanitaide apuna teoksen rakenteen suunnittelussa.

Syrjä toimi pitkään WSOY:n ja Gummeruksen kustannustoimittajana, mainospäällikkönä ja kotimaisen kirjallisuuden osaston johtajana.Tampereen kaupunginkirjaston sivu Jaakko Syrjästä. (Arkistoitu sivu.) Hän toimi myös Kalle Päätalon kanssa yhteistyössä ja muokkasi tämän teoksia julkaisukuntoon.Majander, Antti: Tämä mies tiivisti Kalle Päätalon tekstejä. Helsingin Sanomat 7.3.2016. Viitattu 22.5.2021. (Maksullinen artikkeli.) Vuodesta 1973 alkaen Syrjä oli vapaa kirjailija.

Syrjä toimi Suomen kirjailijaliiton puheenjohtajana 1975–1980, Pirkkalaiskirjailijoiden puheenjohtajana 1973–1975 ja johtokunnan jäsenenä niissä sekä Väinö Linnan seurassa vuodesta 1978 alkaen.

 Yksityiselämä 
Jaakko Syrjän puoliso oli kirjailija Kirsi Kunnas, jonka kanssa avioitui vuonna 1957. Heidän poikiaan ovat muusikot Mikko ja Martti Syrjä. Kirjailija Juhani Syrjä ja pilapiirtäjä Seppo Syrjä ovat Jaakko Syrjän veljiä.

Muistisairautta potenut Syrjä vietti viimeiset vuotensa hoitokodissa Ylöjärvellä. Hän kuoli hoitokodissa toukokuussa 2022. Syrjä oli sairastunut koronaan viikkoa ennen kuolemaansa. Hänen vaimonsa Kirsi Kunnas oli kuollut noin kuusi kuukautta aikasemmin marraskuussa 2021.

Teoksia





Palkintoja
 Tampereen kaupungin kirjallisuuspalkinto 1956, 1966 ja 1988
 SKS:n tunnustuspalkinto 1966
 Weilin & Göösin palkinto 1966
 Kiitos kirjasta -mitali 1966
 Suomen kulttuurirahaston Pirkanmaan rahaston tunnustuspalkinto 1998
 Väinö Linnan palkinto 2005
 Pirkanmaan taidepalkinto 2016

Ehdokkuuksia
 Finlandia-palkintoehdokkuus 1989

 Lähteet 

Aiheesta muualla
 Gustafsson, Reija: Jaakko Syrjä on kuollut. Yle Uutiset 22.5.2022.


 Jaakko Syrjän muistokirjoitus Helsingin Sanomissa

Luokka:Suomalaiset kirjailijat
Luokka:Suomalaiset kustannustoimittajat
Luokka:Mäkelän piiri
Luokka:Vuonna 1926 syntyneet
Luokka:Vuonna 2022 kuolleet